P. Hrušovský, podpredseda NR SR: (2001-12-13):
J. Cuper, poslanec: Vážený pán predsedajúci, milé dámy, vážení páni, vážená pani ministerka, kedysi som vám povedal, že sa tu chováte ako predsedníčka výboru pre verejné blaho. Ja si myslím, že až odídete z postu, ktorý zastávate, tento národ si konečne vydýchne. Pretože vy ste mu nezabezpečili nijaké verejné blaho, ale jednoducho úpadok ekonomický, sociálny a v konečnom dôsledku za ním príde aj morálny. Takže, keď odídete v januári, naozaj Slovensko si po vás len oddýchne. Vy ste nám tu celé tri roky rozprávali o tom, ako zle prechádzajúca vláda vládla. Ja vás ubezpečujem, že vašim ministrom, predchodcom v úrade nesiahate ani po kotníky. Priviedli ste slovenskú ekonomiku a najmä jej financie takmer do dezolátneho stavu. A vrcholom vašej činnosti v úrade pre verejné blaho, ktorým ste urobili ministerstvo spravodlivosti, je táto politická korupcia, ktorú ste zvolili pri rozdeľovaní finančných prostriedkov v tomto rozpočte, aby ste si umyli ruky a aby ste to stádo ovečiek, ktoré by nie celkom bolo ochotné tlačiť podľa vašich dirigentských predstáv hore-dole alebo áno-nie, jednoducho ste povedali, že 1 miliarda a pol sa rozdelí od buka do buka, tak ako kedysi delili zbojníci alebo Jánošíkovci. Len tak sa mohlo stať, pani ministerka, že ste zabudli dať na úrad, ktorý ste zriadili zákonom, to znamená, na Súdnu radu Slovenskej republiky bolo potrebných dať 21 miliónov zo štátneho rozpočtu, pretože inak nebude môcť fungovať a Európska únia požaduje, aby bolo nezávislé súdnictvo v Slovenskej republike a aby bolo aj finančne zabezpečené. Samozrejme, že vy ste nedali na tento pozmeňujúci návrh pána Kozlíka ani halier. Nehodil sa do vašich finančných alebo politicko-špekulatívnych, korupčníckych praktík. Obdobne ste postupovali, pani ministerka, a vaši poslanci, pokiaľ išlo o Maticu slovenskú, keď sa neušlo ani 12 mil. korún na túto národnú inštitúciu, ktorú sčasti pán minister kultúry nekultúrne zlikvidoval, za čo mu slovenský národ vďačný nebude. Za to, pani ministerka, mám pred sebou pozmeňujúce návrhy pána poslanca Bárdosa, ktoré budú musieť zaplatiť slovenskí daňoví poplatníci. Ide o 5 mil. na rekonštrukciu archívu v Šali, ide o 24 mil., teda teraz neviem, či na prestavbu alebo dostavbu, pretože, samozrejme, návrh pána Bárdosa nie je jasný a bol škrtaný zrejme dodatočne. Takže, pán Bárdos, dostavbu či prestavbu? To zaplatíme tiež. Kapitálové výdavky 44 mil. Samozrejme, aby to nebolo, že je to len na maďarskú kultúru, dávajú sa smiešne 3 mil. aj na rómske divadlo Ramathan. Samozrejme, neviem, prečo situujete do ochrancov rusínskej kultúry, keď tam bol aj Bajanov návrh, ale schválil sa váš, pán kolega Bárdos, 3 mil. aj na rusínske divadlo v Prešove. Samozrejme, ďalších 10 mil. na divadlo Jókaiho v Komárne, čo sa neušlo na Slovenské národné divadlo ani halier. No a vrcholom je bod 6. Pýtam sa, pani ministerka, ale aj pána ministra kultúry, na čo je dobré, aby sme dali 10 mil. z vreciek slovenských daňových poplatníkov na Dokumentačné centrum maďarskej kultúry na Slovensku. Myslím si, že tie peniaze by mohli byť oveľa efektívnejšie použité na to, aby sa vrátili slovenské kultúrne pamiatky z maďarských múzeí na Slovensko, ktoré sú tam protiprávne zadržiavané, a nie na nejaké Dokumentačné centrum maďarskej kultúry na Slovensku. Pýtam sa, ak ide o recipročne, existuje také dokumentačné centrum slovenskej kultúry pri Maďarskom národnom múzeu. Neexistuje. Tak nevidím dôvod, prečo by som ja ako slovenský daňový poplatník mal na takéto nezmyselné položky prispievať, keď sa neprispelo na oveľa dôležitejšie veci na východnom Slovensku, na slovenské školy, ktoré sú v dezolátnom stave. Toto je váš rozpočet, ktorým chcete predstúpiť pred tento národ. Obdobne sú ďalej, samozrejme, ďalšie položky 80 mil. na transfer národnostnej, teda maďarskej kultúry na Slovensku. Summa summarum, 0,5 mld. vyhodených peňazí len v prospech maďarskej národnostnej menšiny na Slovensku. Pritom sa nenájde koruna na to, aby sme zlepšili fungovanie slovenskej justície, ktorá je požiadavkou, aby Slovensko mohlo vstúpiť do Európskej únie. Preto si myslím, že takýto rozpočet je potrebné naspäť vrátiť, prepracovať a až potom s ním prísť, pani ministerka, do parlamentu, Národnej rady Slovenskej republiky ako vrcholnej národnej politickej inštitúcie. Lebo to, čo ste predložili, je dokument o korupcii tejto vládnej koalície, o politickej korupcii, čo nemá v slovenských dejinách v parlamente, v ktorom sedím 7 rokov, obdobu. Aj to, čo ste kritizovali predchádzajúcu vládu za jej nedemokratické praktiky, by sa nikdy počas jej účinkovania nebolo stalo, pretože takúto etnickú korupciu zaviedol zákon o národnostných menšinách maďarských v okolitých krajinách a pani ministerka sa od maďarskej vlády akosi príliš rýchlo poučila, aby zaviedla tento princíp etnickej korupcie aj do slovenského štátneho rozpočtu. Pani ministerka, ja som šťastný a ja si myslím, že Slováci si naozaj vydýchnu po vašom odchode, že nebudete tu presadzovať politickú a etnickú korupciu do štátneho rozpočtu, aby to platili občania Slovenskej republiky. Ďakujem za pozornosť.